Llíria dedica diversos actes per a celebrar el Dia de l'Orgull LGTB+
21 de juny de 2018

La Regidoria de Polítiques inclusives de l'Ajuntament de Llíria ha preparat enguany la commemoració del Dia de l'Orgull LGTB+ amb diferents actes per a promoure la cultura de la diversitat i la defensa dels drets de les persones.

Com a novetat en esta edició, els actes és realitzaran en diferents dies conformant una àmplia programació d'activitats amb l'objectiu de donar major visibilitat a estos col·lectius i implicar a la ciutadania en esta celebració que fomenta la reivindicació de la igualtat de tots els persones.

La setmana de l'Orgull LGTB+ a Llíria arrancarà el dissabte 23 de juny amb el I Torneig de Futbol per la Igualtat i la Diversitat. Es  tracta d'una competició triangular organitzada pel Sporting Llíria Femení, l'Espai de Futbol “Heidis” del col·lectiu de lesbianes, gais, transsexuals i bisexuals Lambda i Les Perles del Túria.

El 25 de juny tindrà lloc la inauguració de l'exposició "Donant la cara", mostra que es podrà visitar fins al dijous 5 de juliol. A més, en eixe mateix acte se celebrarà la  presentació de la primera associació LGTB+ de la comarca, Mirall Camp de Túria.

El dia principal d'estes celebracions es realitzarà el 28 de juny a partir de les 19.00 hores en  la plaça Major. En esta jornada, la bandera de l'arc de Sant Martí serà desplegada en la  casa consistorial i es llegirà un manifest institucional.

Acte simbòlic

Igualment, des de la Regidoria de Polítiques Inclusives s'ha volgut realitzar enguany un gest simbòlic com a mostra de l'aposta del consistori per una societat igualitària, tolerant i oberta a la diversitat. Per a això es pintarà part del mobiliari de parcs i espais públics amb els colors de l'arc de Sant Martí.

Esta iniciativa, que va començar ahir amb la pintura d'un dels bancs situats en el parc Silvestre d'Edeta, antic parc de la Bombilla, continuarà hui, i al llarg dels pròxims dies en la zona d'Alpelic, col·legi Sant Vicent, Mura i Sant Francesc. A més, també es pintaran de roig, taronja, groc, verd, blau i violeta, els sis pals de fusta d'un cantó de l'edifici Multiusos i tres bancs de la plaça Major.